open-index/open-wikipedia-markdown huggingface dataset:
Zeland Nova

**Zeland Nova** (maori: *Aotearoa*) es un pais de isola en la sude-ueste de la Mar Pasifica. Lo es jeografial composada de du teras xef – la Isola Norde (*Te Ika-a-Māui*) e la Isola Sude (*Te Waipounamu*) – e sirca 600 isolas plu peti. Lo es situada a sirca 1500 cilometres a este de Australia, separada de lo par la Mar Tasman, e a sirca 1000 cilometres a sude de Caledonia Nova, Viti e Tonga.

Par causa de sua distantia, lo ia es un de la teras la plu resente colonida par umanas. En sua periodo longa de isoli, Zeland Nova ia developa un biodiversia spesial de animales, plantas e fungos. Sua topografia diversa e sua montes de apico agu – pe: la Alpes Sude – resulta xef de levas tetonical de la tera e erutas volcanal. La site capital de Zeland Nova es Wellington, e sua site la plu poplada es Auckland.

A alga tempo entre 1250 e 1300, polinesianes ia coloni la isolas e ia developa la cultur maori. En 1642, Abel Tasman, un esploror nederlandes, ia deveni la european prima ci ia vide Zeland Nova. En 184, representores de Britan e xefes maori ia suscrive la Acorda de Waitangi, cual ia declara la domina brites a la isolas. En 1841, Zeland Nova ia deveni un colonia en la Impero Brites, e en 1907 un domina.

Oji, la pais ave 4,7 milion abitores, de ci la majoria desende de europeanes; la maoris nativa es la minoria la plu grande, segueda par asianes e persones de la Isolas Pasifica. Refletante esta, la cultur de Zeland Nova es xef derivada de colonistes maori e colonistes temprana brites; un largi resente ia es causada par un crese de migras. La linguas ofisial es engles, maori e la Lingua de Sinias de Zeland Nova, ma engles es dominante.

La area es sirca 268 680 cilometres cuadrida.
Roja

**Roja** es la color a la estrema de la spetro de lus vidable, con longias de onda la plu longa, a lado de orania e a la otra estrema ca violeta. La oios de umanas persepi roja cuando los vide lus con un longia de onda entre 620 e 740 nanometres. Lus con un longia de onda plu longa ca roja, ma plu corta ca radia de teraherze e microondas, es nomida infraroja.

Roja es un de la colores xef de la sistem de colores ajuntal de lus vidable, con verde e blu, en la sistem de colores RGB, cual es usada per crea cada de la colores sur un scermo de un televisador o computador. Roja es un de la colores suordinada en la sistem de colores sutral, resultante de la combina de jala e majenta en la sistem de colores CMYK. Tradisional, lo ia es videda como un de la colores xef en la sistem de colores sutral, spesifada en la sistem de colores RYB, con jala e blu, cual es usada en depinta per produi cada de la colores. La tinjes de roja varia entre ros multe pal e bordo o burgonia multe oscur, e entre la roja oranin de scarleta e la roja bluin de carmesi. La color oposada de roja es sian.

En natur, la color roja de sangue es causada par emoglobina (la protena cual conteni fero), cual es trovada en la eritrosites de tota vertebratos. La color roja de la Canion Grande e otra spesifadas jeolojial es causada par ematita o ocer roja, de cual ambos es formas de osido de fero; esta causa ance la color roja de la planeta Marte. La sielo roja a la reposa de sol e la leva de sol es causada par un efeto otical nomida sperde de Rayleigh, cual grandi la longia de onda de la lus cual ateni la oios cuando la sol es basa o su la orizon. La color de folias en autono es causada par pigmentos nomida antosianinas, cual es produida prosima a la fini de estate, cuando clorofila verde es no plu produida. Entre un e du persentos de umanas ave capeles roja; la color es produida par cuantias grande de la pigmento rojin feomelanin (cual causa ance la color roja de labios), e cuantias relativa peti de la pigmento oscur eumelanin.

Car roja es la color de sangue, lo ia es istorial asosiada con sacrifia, peril e coraje. Sondas moderna en la SUA mostra ce roja es ance la color la plu asosiada con caldia, ativia, pasion, sesia, coleria, ama e joia. En Xina, India e multe otra paises asian, lo es la color cual simboli felisia e bon fortuna. De la sentenio 19, roja es ance asosiada con sosialisme e comunisme.
Roma

**Roma** es la site capital de Italia de 1870. Lo ia es ance la capital de la area Lazio – *Latium* en la tempo antica. Lo ave cuasi 3 000 000 abitores. Tra sua istoria, cual ia dura tra tre milenios, lo ia susede estende sua domina sirca la Mediteraneo, la sentro de un de la sivilias antica la plu importante. Lo ia influe la sosia, la cultur, la lingua, la leteratur, la arte, la arciteta, la filosofia, la relijio, la lege e la vestes de la sentenios seguente.

## Istoria

Roma ia es fundida en 21 april 753 aec, cual es la anio zero (anio 0) *Ab Urbe Condita* (AUC). Pos la fundi par Romulo, Roma ia es governada en 244 par un monarcia, prima par monarcas de orijina latina e **Sabine**, a pos per res etruscan. La tradision ia recorda sete res: Romulo, Numa Pompilio, Tulo Hostilio, Anco Marcio, Tarcinio Prisco, Servio Tulio e Tarcinio la Orgolosa.

## Jeografia
Lo ave un enclave – la Stato de Vatican.

### Loca
Roma es locada en la rejion de Lazio en Italia sentral a lado de la Tiber. La colonia orijinal ia developa en la colinas a fronte de la rio basa a lado de la Isola Tiber, la sola rio basa natural en esta loca. La Roma de la res ia es construida sur sete colinas.

An si la sentro de la site es 24 cilometres de la Mar Tireno, la teritorio de la site estende asta la costa, do la distrito sude-ueste de Ostia es locada. La altia de la parte sentral varia de 13 m asta 139 m. La comunia legal de Roma covre un area de 1285 cilometres cuadrida, incluinte multe areas verde.

### Site Vatican
La teritorio de la Site Vatican es un parte de la Colina Vatican e de la Campos Vatican visina, do la Basilica de San Petro, la Palasio Apostolal, la Egleseta Sistina e museos ia es construida, como ance otra construidas.

## Sitas
On dise sur Roma:

* Tota la vias vade a Roma. (Tous les chemins vont a Rome - La Fontaine (franses)).
* Roma - la site eterna. (Roma - citta eterna (italian))
* Vide Roma e mori (en orijina "Vide Napoli e mori" - Vide Napoli et muori (italian)).

## Sporte
Du ecipos de futbol ("calcio" en italian): Roma e Lazio.

## Cultur
John Keats, poesiste engles, ia mori en Roma en 1821, a la eda de 25 anios.

## Vide ance
* Roma antica
Romaji

**Romaji** es la leteras de la alfabeta latina cuando usada en la transcrive de japanes.  Lo es usada en transcrive un parola de japanes a un lingua nonjapanes car japanes es normal scriveda en hiragana, catacana e canji e estas no es simil a la alfabeta latina.

Si un person vole transcrive de hiragana o catacana a romaji en lingua franca nova, el pote usa la transcrive en la pajes de hiragana e catacana.

Vade a "transcrive de japanes" per detalias.
Rumans (lingua)

**Rumans** (*rumantsch*) es un de cuatro linguas nasional de Suiz, con Deutx, Italian, e Franses.  Lo es un lingua reto-romanica, desendente de latina comun parlada par la colonistes roman de la Impero Roman. Rumans es parlada par la 35 095 abitores de la canton de Graubünden en la categoria "capas plu bon" e 60 815 en la categoria "capas plu bon" e "la plu parlada".  Lo es parlada oji par sirca 0,9% de la 7,5 milion persones de Suiz.

## Alga dises comun
**Allegra.* - Alo, bonveni.
**Co vai?* - Como lo vade?
**Fa plaschair.* - Bon encontra.
**Bun di.* - Bon dia.
**Buna saira.* - Bon sera.
**Buna notg.* - Bon note.
**A revair.* - Adio.
**A pli tard.* - Asta plu tarda.
**Perstgisai.* - Pardona me.
**I ma displascha.* - Me regrete.
**Perdunai.* - Pardona me.
**Per plaschair.* - Per favore.
**Grazia fitg.* - Multe grasias.
**Anzi.* - Per no cosa.
**Gratulazions.* - Lodas.
**Bun cletg.* - Bon fortuna.
**Ils quants è oz?* - Cual dia es oji?
**Quants onns has ti?* - Tu ave cuanto anios?
**Viva!* - Joia!

## Esemplo (rumans grixun)
:La vulp era puspè ina giada fomentada.
:Qua ha ella vis sin in pign in corv che tegneva in toc chaschiel en ses pichel.
:Quai ma gustass, ha ella pensà, ed ha clamà al corv: 
:«Tge bel che ti es! Sche tes chant è uschè bel sco tia parita, lur es ti il pli bel utschè da tuts».

En elefen:
:La volpe ia es ja denova fame. 
:Ala, el ia vide en un pino un corvo ci teni un peso de ceso en sua beco. 
:Esta me ta gusta, el ia pensa, e el clama a la corvo: 
:"Tu es tan bela! Si tua canta es tan bela c==omo tua apare, alora tu es la avia la plu bela de tota."
Romania

**Romania** es un pais en Europa sude-este. Lo borda la Mar Negra, Balgaria, Ucraina, Magiar, Serbia e Moldova. Lo ave un area de 238 397 cilometres cuadrida e un clima continental temperada. Con cuasi 20 milion abitores, la pais es la numero sete de la statos membros la plu poplada en la Uni European. Sua capital e site la plu grande, Bucuresti [bucurexti], es la site ses de la plu grandes en la UE, con 1 883 425 abitores en 2011.

La Rio Danubio, la rio du de la plu longas en Europa, fonti en Deutxland e flue en dirije jeneral sude-este tra 2857 km e des paises, ante emerji en un delta en Romania. La Montes Carpati, cual traversa Romania de la norde asta la sude-ueste, inclui Moldoveanu con altia de 2544 metres.

La Romania moderna ia es formida en 1859 par un uni personal de la Prinsipias Danubian de Moldavia e Walachia. La stato nova, ofisial nomida Romania de 1866, ia gania autonomia de la Impero Osmanian en 1877. A la fini de la Gera Mundal Prima, Transilvania, Bucovina e Besarabia is uni con la Rena de Romania. En la Gera Mundal Du, Romania ia es un aliada de Deutxland Nazi contra la Uni Soviet, bataliante a lado de la *Wehrmacht* asta 1944, cuando lo ia junta se a la potiosas Aliada e ia fronti ocupa par soldatos de la Armada Roja. Romania ia perde alga teritorios, de cual Transilvania Norde ia es reganiada pos la gera. Pos la gera, Romania ia deveni un republica sosialiste e membro de la Trata de Warszawa. Pos la Revolui de 1989, lo ia comensa un cambia en dirije a democratia e un economia de mercato capitaliste.

Romania es un pais developante e un de la plu povres en la Uni European, con grado 50 en la Indise de Developa Umana. Pos un crese rapida de economia en la temprana de la desenio de 2000, Romania ave un economia xef fundida sur servis, e es un produor e esportor de macinas e enerjia eletrical. Lo es un membro de OTAN de pos 2004, e un parte de la Uni European de pos 2007. Un majoria forte de la popla identifia se como cristianes ortodox este e parla romanian, un lingua romanica, como sua lingua propre. On refere frecuente a la istoria cultural de Romania en relata a artistes, musicistes, inventores e sportores influente.
Romanian (lingua)

La **lingua romanian** es un lingua indo-european, e un parte de la sugrupo este de la linguas romanica. Entre la linguas romanica, romanian es la numero sinco par cuantia de parlores, pos la espaniol, portuges, franses e italian.

Lo es parlada en soma par sirca dudes-ses milion persones. Entre estas, dudes milion abita en Romania (do romanian es la lingua ofisial e, seguente la conta de 2002, la propre lingua de plu ca 90% de la popla).

Lingua romanian ave la state de lingua de stato en la Republica de Moldova (do lo porta la nom de lingua moldovan, esente la propre lingua de 76% de la popla) e es un de la ses linguas ofisial en la Provinse Autonome de Voivodina (en Serbia).

Simil, lo es un lingua ofisial o manejal en alga comunicas e organizas internasional (en Uni Latina e Uni European – de 1 janero 2007).

La lingua romanian ave la nometa *Lingua de Eminescu*, de Mihai Eminescu, poesiste nasional de la romanianes e moldovanes.

## Familia de linguas
* **[[Linguas Indo-European|Indo-European]]**
** **[[Linguas italica|Italica]]**
*** **[[Linguas romanica|Romanica]]**
**** **[[Balcano-roman|Balcano-roman]]**
***** **[[Romanian (lingua)|Romanian]]**

## Ance vide
* Leteratur romanian

## Lias esterna
* Wikipedia romanian
** Sur la lingua romanian
Ron Paul

**Ronald Ernest "Ron" Paul** (naseda a 20 agosto 1935) es un Om de Congresa Republiciste de Lake Jackson, Texas, dotor, e un aspirante per presidente de la Statos Unida en 2008. Orijinal el es de Green Tree, Pennsylvania, ma es la representor de Texas de 1976 a 1977, de 1979 a 1985, e de 1997 asta aora. Paul ia fini en loca multe distante en la eleje per presidente en 1988, e ia es la representor per la Parte Libertarian, ma ance un membro de la Parte Republiciste. Pos cuando el ia fini la Universia Scola de Medica de Duke, el ia deveni sirurjiste de vola en la Forte de Aira de la Statos Unida.

En la campania per presidente en 2008, Paul ia ave un presentia forte en la interede, spesial en locas de rede como YouTube. En 16 desembre 2007 la suportores de Ron Paul (sin dirije de la campania ofisial) ia crea un arcivo nova per donadas per un campania en un dia, coliente plu ca 6 milion dolares en 24 oras.

En la campania per presidente en 2012, el ia es un aspiror per representa la Republicanes, ma sin susede. El ia jubila de Congresa. 

## Lias esterne
*RonPaul2008.com
Roparz Broudig

**Roparz Broudig** ia es un marinor, scrivor e poesiste bresonica poca conoseda de la prima dui de la sentenio 20, ci ia mestri la lingua bresonica leteratural como no otra person. El ia reseta la premio leteratural "Breizh" [Bres] sabente parla sur la dur vive dial e la sentis profonda de la popla bresonica, spesial la marinores. La poesia "Beure laouen" ( matina felis) es estraeda de un libro sur esta mesma tema de la vive de marinores: "gand red an dour" ("con la curso de la acua").
Rotifero

Un **rotifero** es un membro de un filo de animales multe peti, comun en lagos.

## Arbor filojenetica

 └─o Sindermato o Rotifero
    ├─o Monogononto
    │ ├─o
    │ │ ├─o Colotecaseo
    │ │ └─o Flosculariaseo
    │ └─o Ploimido
    └─o Lemniseo
       ├─o Bdeloideo
       └─o
          ├─o Sesonideo
          └─o Acantocefalo
             ├─o Arciacantosephalo
             │ ├─o Apororincido
             │ ├─o Moniliformido
             │ ├─o Oligacantorincido
             │ └─o Jigantorincido
             ├─o Eoacantosefalo
             │ ├─o Jiracantosefalo o Cuadrijirido
             │ └─o Neoecinorincido
             └─o Paleacantosefalo
                ├─o Polimorfido
                └─o Ecinorincido
Rudyard Kipling

**Rudyard Kipling** (1865–1936) es un scrivor engles, de ci sua obras aveni en India e Burma (Miama moderna) en la tempo de rena brites. Kipling ia nase en Bombay, Barat e ia es instruida en England. Sua reputa en leteratur ia es grandida par ses naras sur la vive engles en Barat, publicida en Barat entre 1888 e 1889.

En 1907 Kipling ia es la autor engles prima ci ia reseta la premio Nobel en leteratur. Como poesiste, Kipling es distinguida par sua poesia rimada scriveda en la jergo usada par la soldatos brites normal. Sua scrives refleta constante la patriotisme intensa e la encarga de la engleses per un vive de ativia sever e la destina de England de deveni un impero grande.

Entre se naretas es *Multe inventas* (1893), *La libro de la jungla* (1894) e *La libro du de la jungla* (1895). *Kim* (1901) es un raconta aventurosa de la vive barati, e es regardada como sua nara longa la plu bon.

Sua colies de poesia inclui *Baladas en sala de rejimento* (1892), cual conteni la poesietas popular *Danny Deever*, *Mandalay*, e *Dias de rio Gunga* (hindi: Gunga Din), e *La sinco nasiones* (1903), con la poesieta famosa *Retrosedal* (Recessional).
Rusce (lingua)

**Rusce** (русский язык, transcriveda: russkiy yazyk, AFI: [ˈruskʲɪj jɪˈzɨk]) es la lingua slavica la plu parlada; lo es ance parlada en la area la plu grande, de Europa este a Asia sentral e norde.  Lo es un lingua slavica este, con bielarusce, ucrainsce, e rusin.  Ance como la otras, rusce es scriveda en la alfabeta cirilica.  Esemplos de slavonica este vea, la asendente de rusce, es atestada de sirca la sentenio 10.

Oji, rusce es multe usada estra Rusia, e un cuatri de la literatur de siensa es scriveda en rusce.  Lo es un lingua ofisial en Rusia, Bielarus, Cazacstan, Cirgistan e multe teritorios minor o nonreconoseda.  Lo es un lingua nonofisial ma multe parlada en Ucraina, e a grado min grande en otra paises cual ia es republicas composante de la URSS e en membros pasada de la Bloco Este. Rusce es la lingua prima per 147 milion persones, e un lingua du de sirca 113 milion (1999, 2000).

Rusce distigui entre consonantes con un pronunsia suordinada palatal e consonantes sin esta, cual on nomi la sonas *mol* e *dur*. Cuasi cada consonante ave un corespondente dur o mol, e esta distingui es un cualia importante de la lingua. Un otra aspeta importante es la redui de vocales nonasentuada. Asentua, cual es nonpredisable, no es normal indicada en la ortografia, an si un sinieta agu elejable (знак ударения, *znak udareniya*) pote es usada per marca asentua; per distingui entre parolas omograf, per esemplo замо́к (*zamók*, cual sinifia "un clavi") e за́мок (*zámok*, cual sinifia "un castel"); o per indica la pronunsia propre de parolas o nomes noncomun.

Un esemplo:


   Отче наш, сущий на небесах! да святится имя Твое;
   да приидет Царствие Твое; да будет воля Твоя и на земле, как на небе;
   хлеб наш насущный дай нам на сей день;
   и прости нам долги наши, как и мы прощаем должникам нашим;
   и не введи нас в искушение, но избавь нас от лукавого.
   Ибо Твое есть Царство и сила, и слава во веки веков.
                                                          Аминь.



Transcriveda en leteras latina:


 Otxe nax, suxtxi na nebesah! Da sviatitsia imia Tvoio;
 da priidiet Tsarstvie Tvoio; da budet volia Tvoia i na zemle, kak na nebe;
 hleb nax nasuxtxni dai nam na sei den;
 i prosti nam dolgi naxi, cac i mi proxtxaiem doljnicam naxim;
 i ne vedi nas v iskuxenie, no izbav nas ot lucavogo.
 Ibo Tvoio iest tsarstvo i sila i slava vo veci vecov.
                                                           Amin.
Rusia

**Rusia** es la nasion la plu grande en la mundo, e es un parte de Europa e Asia. La parte la plu grande, cual es en Asia (a este de la montanias de la Urales), es nomida Sibir.

La area es sirca 17 075 200 cilometres cuadrida.

La cuantia de popla, en la anio 2006, ia es sirca 142 893 540 persones.

La site capital es Moscva.

La lingua major e ofisial es rusce. La plu republicas autonom de rusia ave plu linguas ofisiales de se propre. Los es la linguas: abazgi (como linguas abcaz e abaza), adigabze (como linguas adige e cabadrin-txerces, agul, altai, avar, azeri, baxcort, buriad, caratxai-malcar, cirimtatar, comi, cumuc, dargan, erzian, galgai (galgai/ingux), hacas, halmg (calmic), oseta (oseta/iron), lac, lezgi), mari, mihab (rutul), mocxen, nogai, nohtxin (txetxen), saha (iacut), tabasaran, tatar, tati, tiva (tuvin), tsah (tsahur). txavax, ucrainsce, udmurt.

## Subdivides teritorial

Rusia es composada de 85 sujetos federal: 22 republicas, 46 oblastes, 9 crais, 3 sites de state federal, 1 oblast autonom, 4 ocruges autonom. Los es unida a 8 ocruges federal.
Sacartvelo

**Sacartvelo** (o **Jorjia**) es un pais en la Caucaso en Eurasia. Locada a la junta de Asia ueste e Europa este, lo es bordada a la ueste par la Mar Negra, a la norde par Rusia, a la sude par Turcia e Haiastan, e a la sude-este par Azerbaijan. La capital e site la plu grande es Tbilisi. Sacartvelo covre un teritorio de 69 700 cilometres cuadrida, e en 2017 lo ia ave sirca 3,718 milion abitores. Lo es un republica unial e semipresidental, con un governa elejeda par un democratia represental.

En la eda clasica, alga renas nondependente ia deveni instituida en lo cual es aora Sacartvelo, como Colcis e Iberia. La cartulis ia adota cristianisme en la temprana de la sentenio 4. Unida, la Rena de Sacartvelo ia ateni la culmina de sua fortia political e economial en la rena de Re Davit 4 e Rea Tamar en la sentenio 12 e la temprana de la sentenio 13. A pos, la rena ia declina e ia desintegra ultima su la ejemonia de potiosas rejional diversa, incluinte la mongoles, la Impero Osmanian, e dinastias seguente de Iran. En la tarda de la sentenio 18, la Rena Kartli-Kakheti en la este de Sacartvelo ia alia se con la Impero Rusce, cual ia propr direta la rena la 1801 e ia concista la Rena Imereti, en la ueste, en 1810. La rena rusce de Sacartvelo ia es final reconoseda en tratas diversa de pas con Iran e la osmanianes, e la teritorios cartuli restante ia es gradal asorbeda par la Impero Rusce en la sentenio 19. Pos la Revolui Rusce en 1917, Sacartvelo ia gania un autonomia de dura corta, e ia institui un republica gidada par la democratas sosial en 1918, ma ia es invadeda par Rusia soviet en 1921 e asorbeda en la Uni Soviet como la Republica Sosialiste Soviet Cartuli.

Un promove per autonomia ia causa un separa de la Uni Soviet en april 1991. Per la plu de la desenio seguente, Sacartvelo poscomuniste ia sufri geras interna, geras separadiste en Abcazia e Osetia Sude, e crises economial. Pos la Revolui de Rosas sin sangue en 2003, Sacartvelo ia adota un politica esterna forte proueste, desirante junta se a OTAN e Europa, e ia introdui un serie de reformis democrata e economial, con resultas miscada, ma ia forti sua instituidas de governa. La orienta ueste de la pais ia provoca rapida un mali de relatas con Rusia, culminante con la Gera Rusce-Cartuli en agosto 2008 e la disputa teritorial presente de Sacartvelo con Rusia.

Sacartvelo es un membro de la Nasiones Unida, la Consilio de Europa, e la Organiza GUAM per Democratia e Developa Economial. Lo conteni du rejiones autonom par fato, Abcazia e Osetia Sude, cual ia gania un reconose internasional multe limitada pos la Gera Rusce-Cartuli en 2008. Sacartvelo e la majoria vasta de la comunia internasional regarda esta rejiones como partes de la teritorio governada de Sacartvelo, su ocupa rusce.

La lingua major es cartuli.

La bandera nasional es de San Jorjio, como lo de England, ma con cuatro repetes peti de la crus xef en la angulos. San Jorjio es ance la santa padronal de Catalunia. 

La nom de la pais es "Gruzia" en linguas slavica e "Georgia" en engles.
Sagarmata

**Sagarmata** (Nepali: सगरमाथा), ance nomida **Qomolangma** (Tibetan: ཇོ་མོ་གླང་མ) o Monte **Everest**, es la monte la plu alta en la mundo, a sirca 8848 metres supra la nivel de mar. (Montania K2 es numero du, a 8611 m.)  La monte, un parte de la rejion Himalaia en Asia alta, es locada a la borda entre Nepal e Bod.

La nom plu vea es la nom tibetan *Qomolangma*, cual es ance usada par la xines como *Zhūmùlǎngmǎ Fēng*. La nom *Everest* ia es donada par Andrew Waugh, la jeometror jeneral de Barat en 1865.  Sirca 1960, la governa de Nepal ia dona la nom *Sagarmata*, cual sinifia "Diva de la Sielo."

En 1953, la mision brites nove, conduida par John Hunt, ia revade a Nepal.  Hunt ia eleje du duples per atenta ariva a la culmina de Sagarmata. La duple prima (Tom Bourdillon e Charles Evans) ia veni a min ca 100 metres de la culmina, ma ia nesesa reveni car los ia deveni tro fatigada.  A la dia seguente, la duple du ia atenta la asende.  Edmund Hillary de Zeland Nova e Tenzing Norgay de Nepal ia ateni la culmina a 11:30 en 29 maio 1953.
Sahara Ueste

**Sahara Ueste** es un pais en Africa.

La area es sirca 266 000 cilometres cuadrida.

La cuantia de abitores, en la anio 2007, ia es sirca 382 617 persones.

La linguas major es arabi e berber.
Salmo de San Eulalia

La **Salmo de San Eulalia** (franses: *Séquence* o *Cantilène de sainte Eulalie*) es la ajiografia franses la plu temprana cual survive, e un de la testos la plu temprana scriveda en la lingua d'oïl (franses antica). Lo veni de sirca la anio 880.
Salvador

** Salvador ** es un pais en America Sentral. 

La area es sirca 21 040 cilometres cuadrida.

La cuantia de abitores, en la anio 2007, ia es sirca 6 948 073 persones.

La site capital es San Salvador.

La linguas major es espaniol e nuhua.
Sami

**Sami** (sami norde: Sápme; sami julev: Sábme; sami sude: Saemie; norsce e svensce: Sameland) es un nom per la area cultural abitada istorial par la popla e sua lingua ance nomida sami. La area es xef a norde de la sirculo artica, e covre partes de **Noria**, **Sveria**, **Suomi**, e la Penisola de Kola en Rusia. Lo es bordada par la Mar Barents a la norde, la Mar Norsce a la ueste, e la Mar Blanca a la este. En la pasada, la area ia es nomida Lapland (la pais de la lapes), cual ia es un nom vea per la samis e es oji regardada como noncortes. Esta nom es ancora usada per un provinse en Sveria.
Sami (lingua)

**Sami** es un nom jeneral per un grupo de linguas e dialetos de la familia de linguas uralica, parlada par sirca 20 000 a 30 000 de la samis, ci abita en Sami (*Sapmi*) en la partes norde de Noria, Sveria, e Suomi, e la partes norde-ueste de Rusia.

Un esemplo (en sami norde):


 Ačče min, don,
 gutte læk almin.
 Basotuvvus du namma.
 Bottus du rika.
 Shaddus du datto, moft almest,
 nuft maidai ædnam alde.
 Adde migjidi odna bæive min juokkebæivalaš laibbamek.
 Ja adde migjidi min velgidæmek andagassi,
 nuftgo migis addep min velgolažaidasamek andagassi.
 Ja ale doalvo min gæččalusa sisa.
 Mutto bæste min bahast erit.
 Dastgo du læ rika ja fabmo ja gudne agalašvutti.
 Amen.
Samo

**Samo** ia es un mercator franco de la site de Sens (Frans). El ia es la renor prima de la slavicas (623–658) de ci on conose sua nom, e el ia institui un de la statos slavica la plu temprana, nomida la Impero de Samo, cual ia estende de Slonsc (Polsca sude-ueste) a Slovenia moderna.
Samoa

**Samoa** es un pais en la Mar Pasifica.

La area es sirca 2,842 cilometres cuadrida.

La cuantia de popla, en la anio 2016, es sirca 194,899 persones.

La site capital es Apia.

La linguas major es samoan e engles.

## Istoria
La samoanes ia orijina de poplas austronesian ci ia estende de Asia sude-este entre la anios 2500 e 1500 aec. Studias sur la popla lapita, ci ia abita en la rejion mostra ce los ia viaja entre Samoa, Fiji e Tonga.

La contatas con la europeanes ia comensa en la sentenio 18. La nederlandes Jakob Roggeveen ia es la prima european ci ia vide la isola. A pos, la esploror franses Louis Antoine de Bougainville ia ariva a la rejion.

Sola a pos la anios 1830 ia comensa la visita de la misiones anglican e de mercatores. En esta epoca, la samoanes ia deveni conoseda per es savaje e volente, e ia ataca ferose la franses, brites, deutxes e americanes. Seguente Barbara A. West, la samoanes ia talia la testa de sua enemis per dona el a sua xefes, como demostra de coraje. La deutxes ia comensa comersia con la abitores de Upolu, en cuando la americanes ia comensa con la abitores de Tutuila e Manu'a, cual a pos ta formi Samoa american.

## Politica
La constituida de 1960, es fundida sur la democratia parlamental brites, alterada per colie ance la abituas samoan. La governa moderna nasional de Samoa es refereda como *Malo*.
Saki

**Hector Hugh Munro** (1870–1916), plu conoseda par sua nom falsa **Saki**, e ance frecuente como **H. H. Munro**, ia es un autor brites ci es famosa per sua naras corta. Jeneral, esta naras ia es prima publicida en jornales, como ia es la costum contempora, e alora colieda en libros. Sua apico ia es la eda edwardian ante la Gera Mundal Prima, en cual el ia es matada.
Samoan (lingua)

**Samoan** (samoan: *Gagana Samoa*) es un lingua de la Isolas Samoa (Samoa e Samoa American). Lo es la lingua de 246 000 persones en la isolas. Con la samoanes abitante en otra paises, la cuantia de parlores es plu ca 370 000.

## Lias esterna
* Curso de lingua samoan
Samoa American

**Samoa American** es un pais en la Mar Pasifica.

La area es sirca 199 cilometres cuadrida.

La cuantia de abitores, en la anio 2007, ia es sirca 57,663 persones.

La site capital es Pago Pago.

La lingua major es samoan.
San Kitts e Nevis

La **Federa de San Kitts e Nevis**, ance conoseda como la **Federa de San Cristoforo e Nevis**, es un pais de du isolas en la Indias Ueste, en la Mar Caribe. Situada en la Isolas Suventa de la Antiles Minor, lo es la stato autonom la plu peti en la Emisfera Ueste, e en area e en popla. La pais es un membro de la Comunia de Nasiones, con Rea Elizabeth 2 como xef de stato.

La site capital es Basseterre sur San Kitts, la isola plu grande. La otra isola, Nevis, es locada a sirca 3 km a sude-este de San Kitts, a la otra lado de un canal basa nomida "La Stretas".

La depende brites Anguila ia es istorial ance un parte de esta uni, cual ia es alora conoseda como San Cristoforo-Nevis-Anguila. A la norde-norde-ueset es la isolas de San Eustacio, e Saba (Nederland), San Barthélemy, San Martin e Anguila. A la este e norde-este es Antigua e Barbuda, e a la sude-este es la isolas Redonda (peti e nonabitada) e Montserrat (cual ave un volcan ativa a presente).

San Kitts e Nevis ia es entre la isolas prima en la Caribe cual europeanes ia coloni. San Kitts ia es la loca de la colonias prima brites e franses en la Caribe, e per esta razona on ia refere a lo como "la Colonia Madrin de la Indias Ueste".

La area es sirca 261 cilometres cuadrida. La popla, en la anio 2007, ia conteni sirca 39,349 persones. La lingua major es engles.
San Lusia

**San Lusia** es un isola e pais en la Mar Caribe este, a la borda con la Mar Atlantica. Un parte de la Antiles Minor, lo es situada a norde/norde-este de la isola San Vinsent, a norde-ueste de Barbados e a sude de Martinic. Lo covre 617 cilometres cuadrida de tera, e ia reporta un popla de 165 595 en la conta de 2010. Sua capital es Castries.

La franseses ia es la colonistes european prima de la isola. Los ia suscrive un trata con la caribes nativa en 1660. England ia controla la isola entre 1663 e 1667. En la anios seguente, lo ia gera contra Frans a 14 veses, e la controla de la isola ia cambia frecuente: lo ia es controlada a sete veses par cada de Frans e Britan). En 1814, la briteses ia prende controla defininte de la isola. Car lo ia pasa tan ofte entre controla brites e franses, San Lusia ia es ance conoseda como "la Helena de la Indias Ueste".

Governa represental ia ariva en 1840; la direto universal de vota ia comensa en 1953. De 1958 a 1962, la isola ia es un membro de la Federa de la Indias Ueste. A 22 febrero 1979, San Lusia ia deveni un stato autonom de la Comunia de Nasiones, asosiada con la Rena Unida. San Lusia ave un sistem legal miscada, fundida partal sur la lege sivil e partal sur la lege comun engles: la Codigo Sivil de San Lusia de 1867 ia es fundida sur la Codigo Sivil de Quebec de 1866, aumentada par leges en la stilo comun engles.

La lingua major es engles, ma la popla parla un franses creol. San Lusia es un membro de la Organiza Internasional de Francofonia.
San Marino

**San Marino** (ofisial la Republica de San Marino) es un pais peti en Europa. Lo es un enclave, ensircada par Italia, situada a la penisola italian, a la lado norde-este de la Montes Apenino. Lo ave un area de pico plu ca 61 km² e un popla de 33 562 persones. Sua capital es la Site San Marino, e sua site la plu grande es Serravalle. San Marino ave la popla la plu peti de tota membros de la Consilio de Europa.

La pais prende sua nom de Marino, un petror de la colonia roman sur la isola Rab, en la Corvatsca moderna. En 257 ec, Marino ia partisipa en la reconstrui de la murones de la site Rimini pos sua destrui par piratas liburnian. A pos, Marino ia fundi un comunia moncal nondependente sur Monte Titano en 301 ec; per esta razona, San Marino reclama ce lo es la pais autonom la plu vea survivente, e ance la republica constitual la plu vea.

San Marino es governada par la Constitui de San Marino, un serie de ses libros scriveda en latina en la tarda de la sentenio 16 cual determina la sistem political de la pais, entre otra cosas. On crede ce la pais ave la documentos governante, o constitui, la plu vea ancora ativa.

La economia de la pais depende xef de finansia, industria, servis e turisme. Lo es entre la paises la plu rica de mundo par produi interna bruta per testa, con cuantia comparable a la rejiones european la plu developada. La economia es multe stable, con un de la tasos la plu basa de nonemplea en Europa, no deta nasional, e un suprapasa bujetal. Lo es la sola pais con plu veculos ca persones. De un punto de vista diplomata, lo segue la gida de Italia e es entre la membros sentral de la grupo *Uniting for Consensus* (Uni per Acorda).

La lingua major es italian.
San Tomas de Aquino

**San Tomas de Aquino** ia es un frate dominican italian, prete catolica e dotor de la Eglesa. El ia es un filosofiste e teolojiste multe influente en scolastica. En esta tradision el ia es conoseda como *doctor Angelicus* e *doctor Communis*. La nom "de Aquino" identifia la orijina de sua asendentes en la contia de Aquino, en lo cual es oji Lazio (Italia).

## Teolojia
San Tomas ia vide teolojia ("la dotrina santa") como un siensa, par cual el ia sinifia un campo de studia en cual umania ta pote aprende plu par sua propre laboras (en contrasta con es dependente total de ave revela divina plantada en nosa mentes.
San Tome e Prinsipe

**San Tome e Prinsipe** (ofisial la Republica Democrata de San Tome e Prinsipe) es un isola e pais en la Golfo Gine, a la costa ueste ecuatoral de Africa sentral. Sua lingua major es portuges. Lo es composada de du arcipelagos sirca la du isolas xef, San Tome e Prinsipe, locada a distantia de sirca 140 cilometres de lunlotra e a distantia de (en ordina) sirca 250 e 225 cilometres de la costa norde-ueste de Gabon.

La isolas ia es nonabitada asta sua descovre par esplorores portuges en la sentenio 15. Gradal colonida par la portugeses tra la sentenio 16, los ia servi en junta como un sentro major per la comersia atlantica de sclavos. Par causa de sua solo rica de tera volcanal e sua prosimia a la ecuator, San Tome e Prinsipe ia es ideal per cultiva de zucar, segueda par recolies profitosa como cafe e cacau; la economia profitosa de cultiverias ia depende multe de sclavos african importada. Sicles de turba sosial e nonstablia economial tra la sentenios 19 e 20 ia culmina en autonomia pasosa en 1975. De alora, San Tome e Prinsipe ia resta un de la paises la plu stable e democrata en Africa.

Con 192 993 abitores (contada en 2013), San Tome e Prinsipe es la pais du de la plu petis en Africa (pos Sexeles), e ance la plu peti de la paises do on parla portuges. Sua popla es xef de desende african o miscada, e la plu es catolica. La erita de la governa portuges es ance vidable en la cultur, costumes e musica de la pais, cual fusa influes european e african.

La area es sirca 1,001 cilometres cuadrida. La site capital es Sao Tome.
Sandro Botticelli

**Alessandro di Mariano Filipepi**, plu bon conoseda como **Sandro Botticelli** ("baril peti") (1 marto 1445 – 17 maio 1510) ia es un depintor italian. El ia es de la scola de Firenze en la Renase temprana. A min ca sento anios plu temprana, Giorgio Vasari ia dise ce esta promove ia es un "eda orosa". Vasari ia dise esta en la comensa de sua "vive" de Botticelli. La padron de prola move ia es Lorenzo de Medici.



La nase de Venus


Botticelli ia nase en Firenze a laborores de la comunia nomida Ognissanti. Prima, el ia es un aprendor per deveni un forjor de oro.  Seguente la desiras de sua fio, la padre amante ia envia el a Fra Filippo Lippi.  Lippi ia labora a un fresco a la Soreria de la Carmina. Lippi ia sintese la metodo nova de tre dimensiones, la espresa compatiosa de la fas e jesti, e detales ornal eritada de la moda gotica. Estas ia influe multe Botticelli.  Un otra influe ia es la frates Pollaiuolo. Los ia fa un serie de Virtus per la Tribunale (la sala de reuni de la Mercanzia, o la mercatores de stofa). Botticelli ia contribui a esta projeta la Fortia (1470, Galeria Uffizi).

Botticelli ia es ance un aprendor de Andrea del Verrocchio, do Leonardo da Vinci ia labora a sua lado.  Ma el ia deveni conoseda en sua Eglesa de Ognissanti ("tota santas"), con un depinta de San Augustino. En 1470, el ia abri un studio autonom per se mesma.

Lorenzo de Medici ia emplea pronto la talento de Botticelli. Botticelli ia usa multe la forma sirculo e ia crea multe depintas de femas nuda e bela. La esemplo la plu conoseda es la Nase de Venus a la casa campanian de la Medici a Castello. La fusa de temas pagan e cristian e la importa de estetica como un elemento fundal de arte, somada en la filosofia de neoplatonisme, ia es multe influente a la arte de Botticelli.



La Primavera

La Primavera ia es un simbol de la Renase en Firenze. De sinistra a destra, Mercurio, la tre Grasias, Venus, Flora, Cloris, e Zefiro. Nota como Venus sembla un Madona – comun en arte neoplatoniste. Tota fases es de persones real de la tempo. Poca de la depintos mitolojial de Botticelli survive.

La Adora par la Majias, creada per Santa Maria Novella sirca 1476, inclui depintas de Cosimo de Medici, sua neto Giuliano di Piero de Medici, e sua fio Giovanni di Cosimo de Medici.

En 1481, Papa Sixtus IV ia clama ce Botticelli e otra artistes conoseda de Firenze e Umbria  veni a Roma per crea frescos a la mures de la egleseta de Sistine. A pos, el ia revade a Firenze, do el ia crea desinias per La Comedia Divin de Dante Alighieri, ia scrive comentas per esta libro, e ia publici lo. Cisa la labora ia dana sua mente, car Botticelli ia comensa segue la predicas de Fra Girolamo Savonarola. Botticelli ia abandona sua arte car el ia crede ce la arte es pecosa, e ia arde multe de sua obras. El ia deveni povre, ma sua padrones pasada ia suporta el.
San Petro

**San Petro**, **Simon Petro** (latina *Simon Petrus*; elinica Πέτρος, *Pétros* ("petra"); sirca 1 aec – sirca 67 ec; ofisia de pape: sirca 30 ec – sirca 67 ec), conoseda ance como **Simon Cefas** (elinica Σιμων Κηφᾶς, *Simōn Kēphas*; ARAMAIC *Šimʻōn Kêfâ*‎), ia es un de 12 apostoles, disiplos de Jesus Cristo. El es considerada como la pape prima de la Eglesa Catolica.
Santeria de Ise

La **santeria de Ise** (伊勢神宮 Ise Jingū) es locada en la site Ise, en la Prefetia de Mie, es un santeria xinto dedicada a Amaterasu, la diva de sol. Ofisial conoseda como Jingū (神宮), Ise Jingū es un compleso composada de un cuantia grande de santerias xinto consentrada en tu santerias xef, Naikū (内宮) e Gekū (外宮).

## Orijina
Seguente la libro *Nion Xoki*, a sirca 2000 anios ante aora, Yamatohime-no-mikoto la divin, fia de la Imperor Suinin, ia parti de la Monte Miua (oji en la Prefetia Nara) per xerca un loca permanente per adora la diva Amaterasu, vagante tra 20 anios tra la rejiones Ohmi e Mino.

## Arciteta
La stilo arcitetal de la santeria es conoseda como xinmei-zukuri, distinguida par sua anticia e simplia: sua prinsipes fundal veni de la periodo Cofun (250–538 ec).
San Nicola

**San Nicola** (Elinica: Άγιος Νικόλαος, *aghios nicolaos*) (270 - 6 desembre 343), ia es la bispo elenica de Mira (aora nomida Demre, Turcia). Per la multe miracles atribuida a se interveni, el es ance conoseda como "Nicola la miraclor" (Elinica: Νικόλαος ο Θαυματουργός, *Nikolaos o Thaumaturgos*). En 1087, se ojetos santa ia es furada e moveda a Bari, Italia. Se festa es desembre 6. El ia ave un reputa per dona en secreta. Per esta razona, el ia deveni la model per la mito de *[[Sinterklaas]]* en Nederland, do jenitores pone secreta alga donadas en la sapatos de se enfantes per desembre 6. Esta ia deveni plu resente la tradision de *[[Santa Claus]]* en la SUA e otra paises, an si la dona de donadas ia es moveda a natal, desembre 25.
Sango

**Sango** es la lingua la plu comun en Sentrafrica. Lo es clasida plu comun como un creole fundida sur ngbandi. La strutur es completa african, ma lo ave multe parolas adotada de franses. Lo ia developa longo la Rio Ubangi en la 1800s tarde par marcetores. Orijinal un lingua franca, la migra de popla variosa a la site Bangui fini con multe enfantes sola usante sango.
		
La spele de sango ofisial de 1984 usa 22 leteras:

a, b, d, e, f, g, h, i, k, l, m, n, o, p, r, s, t, u, v, w, y, z

On no usa c, j, q, o x.

## Vocales

		
E /e/ e /ɛ/ es scriveda con e; e /o/ e /ɔ/ es scriveda con o. La vocales nasal es scriveda in, en, an, on, e un.

## Consonantes
		

La consonantes duple es scriveda kp, gb, mb, mv, nd, nz, ng, nj, e ngb. La  /j/ es scriveda y, e /ɓ/, noncomun, es scriveda b'.

## Tonos

Sango ave tre tonos: basa, media, e alta. En scrive, la tono basa no es marcada, la tono media es marcada con duple puntos (¨), e la tono alta es marcada con un sircoflexe (ˆ). "do-re-mi" ta es scriveda "do-rë-mî".

## Pronomes

*mbï - me
*mo - tu
*lo  - el, lo
*ë - nos
*ï / âla - vos
*âla - los

## Verbos comun

*yeke - es
*bara - bonveni, alo
*hînga - sabe

## Preposadas comun

*tî - de
*... tî mbï - ... de me
*na - a, con (strumental)

## Gramatica
		
Sango es un lingua isolante con la ordina de parolas sujeto-verbo-ojeto. Formulas nomin ave la ordina determinante-ajetivo-nom:

*mbênï kêtê môlengê
*indef. peti enfante
*"un enfante peti"

Plurales es marcada con la proclitica â-, cual presede formulas nomin:

*âmbênï kêtê môlengê
*PL-indef. peti enfante
*"alga enfantes peti"

La sufisa de deriva  -ngö causa ce verbos deveni nomes. Lo cambia ance tota tonos en la verbo a media:

*kono - crese, es grade > könöngö - grandia
*kîri - reveni, repeta > kïrïngö - reveni
		
Jenitivas es formida normal con la preposada tî ("de"):

*dû tî ngû
*buco de acua
*"buco de acua, poso"
	
La prefisa a- es afisada a la verbo si la sujeto es un nom o formula nomin; lo no es usada si la sujeto es un pronom o es implicada (como en comandas):

*âmôlengê tî lo agä
*PL-enfante de 3S SM-veni
*"his children came"
		
*adü lo
*SM-pare 3S
*"el ia nase" (leteral "algun pare el")
		
*löndö mo gä
*leva 3S veni
*"leva se e veni (asi)"

## Aprende
Sango es fasil aprendeda. Per parlores de linguas european, la lingua ave du difisiles. On debe recorda ce on no divide consonantes duple. "Bambari", per esemplo, es pronunsiada ba-mba-ri, e no bam-ba-ri. Ance, como en cualce otra lingua con tonos, on debe no varia la tono par contesto. Per esemplo, si on indica un demanda con un tono levante, lo es posible ce on es disente un parola diferente e nonconveninte a la fini de la frase.
Saturno

**Saturno** (simbole: ) es la planeta ses de la sistem solal. Lo es un jigante de gas (ance nomida un planeta jupiterin, pos la planeta Jupiter). Lo es la planeta du par grandia en la sistem. Lo ave un sistem de anelos tre vidable, composada de particulas de jelo e partes plu peti de polvo. La nom de Saturno veni de la dio roman Saturno. Sua simbol es un representa stilida de la falxe de la dio (Unicode: ♄).

La sonda Cassini-Huygens ia orbita la planeta en un mision cual ia comensa con sua ariva a la planeta en 2005.

Un luna multe importante en la sistem solal es Titan. Lo parteni a la sistem de Saturno, e es la sola luna en la sistem solal cual ave la propre atmosfera.  Saturno ave plu ca 60 lunetas.
Scala de edas jeolojial

La **scala de edas jeolojia** usa periodos de tempo multe grande. La edas es definida como sirca esta cuantias de anios (seguente la International Commission on Stratigraphy):

La carta a su dona la nomes de la edas diversa, con la cuantia de anios ante oji e avenis notable:
Scizofrenia

**Scizofrenia** (de la parola elinica *schizophreneia*, sinifiante "mente fendeda") es un diagnose psiciatrial de un disturba mental marcada par malias en persepi o espresa de realia. Malpersepi pote influe tota sinco sensas, incluinte vide, oia, sabor, ole e toca. Ma la plu evidente es alusina de oia, deludes paranoiosa o bizara, o parla e pensa  malordinada con malfunsiona major sosial o laboral. Sintomes inclui disturba de pensa, alusina, reata emosial nonconveninte, o moves tensa repeteda. Lo aveni usual ante la eda media. La ataca prima  apare tipal en adolese o adultia joven. Malis apare en la labora de pasiente, sua relatas sosial e sua capasia per cura se mesma.

Scizofrenia resulta de un interata de biolojia, psicolojia e cultur. Lo repete se en membros de familia. Resente on ia culpa un defeto jenetical, liada a un resetor en la serebro, cual contribui a la capasia de un person de filtri la ruido ambiente. Esta resetor maladial causa evidente alusinas de oia. Rexerca psicolojial ia lia scizofrenia a situas de ambiente, como mal comunica  e desacorda   entre membros de familia o mal sania  asosiada con povria.

Dopamina, cual es un mesajor en la serebro, pote es presente en cuantias  nonormal en scizofrenia. Ance defetos strutural ia es trovada en alga popla con scizofrenia.

Trata es par perfenazina, vea ma efetosa, o par risperidona, plu nova ma min secur, per 18 menses.
Scotes (lingua)

**Scotes** es un lingua germanica relatada a engles, parlada en la paises basa ("Lowlands" o "Lawlands") de Scotland. Lo es ance nomida "Lowland Scots" o "lallans". Un varia parlada en Er Norde es nomida "Ulster Scots" o "ullans". La cuantia de parlores no es clar, car la popla de Scotland no distingui clar entre scotes e la dialeto de engles ance parlada ala. Scotes es clar distinguida de gailica, la lingua celta de la isolas e paises alta ("Highlands") de Scotland, relatada a eres.

Esemplos de Scotes:

:Our Faither in heiven,
:be hallowt thy name ;
:thy Kíngdom come;
:thy will be dune
:on the yird, as in heiven.
:Gíe us our breid for this incomin day;
:forgíe us the wrangs we hae wrocht,
:as we hae forgíen the wrangs we hae dree’d;
:an sey-us-na sairlie, but sauf us
:frae the Ill Ane:
:for the Kíngdom, the pouer an the glorie ar thine
:for ivver an aye. Amen.
::— La Nosa Padre, de la pajeria de la Eglesa de Scotland

:They took nae pains their speech to balance,
:Or rules to gie;
:But spak their thoughts in plain, braid lallans,
:Like you or me.
::— Robert Burns en *Epistle To William Simson*

:"What tongue does your auld bookie speak?"
:He'll spier; an' I, his mou to steik:
:"No bein' fit to write in Greek,
:I wrote in Lallan,
:Dear to my heart as the peat reek,
:Auld as Tantallon.
::— Robert Louis Stevenson en *The Maker to Posterity*
Scotland

**Scotland** o **Alba** (en scotes: *Scotland* [ˈskɔt.lənd], en gailica: *Alba* [ˈal̪ˠapə], pron. "Alapa") es un pais en Europa e, plu spesifada, en la Rena Unida. Lo ocupa la tri norde de la isola de Britan. Lo ave un borda con England en la sude, la Mar Norde en la este, e la Streta Norde e Mar Eres en la sude-ueste. Con ance la tera xef, la pais ave plu ca 790 isolas, incluinte la Isolas Norde e la Hebrides. La capital de Scotland es Edinburgh, e la urbe la plu grande es Glasgow. Sua area es 78 772 km² e lo ave sirca 5 116 900 abitores (2005).

La Rena de Scotland ia emerji como un stato autonom en la temprana de la eda medieval e ia dura asta 1707. James 6, re de la scotes, ia deveni re de England e la re de Er par erita en 1603, donce un uni personal de la tre renas ia es formida. A pos, Scotland ia entra a un uni political con la Rena de England a 1 maio 1707 per crea la Rena de Britan. La uni ia crea ance la parlamento de Britan, cual ia segue e la parlamento de Scotland e la parlamento de England. En 1801, Britan ia entra a un uni political con la Rena de Er per crea la Rena Unida de Britan e Er.

En Scotland, la monarcia de la Rena Unida ia continua usa un varia de stilos, titulos e otra simboles real de statia cual es spesifada a la Rena de Scotland ante la uni. La sistem legal en Scotland resta ance separada de la sistemes de England e Cimri e de Er Norde; Scotland es un autoria distinguida en lege publica e privata. La esiste continuada de instituidas legal, educal, relijial e otras cual es distinguida de estas en la resta de la Rena Unida ia contribui a la continua de cultur scotes e identia nasional scotes de la uni de Scotland con England en 1707.

La bandera es la crus de San Andreas.

La poesiste nasional es Rabbie Burns, ci ia scrive en scotes e engles.

## Linguas
En Scotland tre linguas es parlada:
* Engles
* Scotes
* Gailica
Sefardi

La **iudis sefardi** es un etnico iudi desendente de los espulsada de Espania e Portugal, ci conserva la tradisiones iudi de Babilonia en loca de los de Filastin.

## Nom
Sua nom en ivri es סְפָרַדִּים‎, pronunsiada en ivri moderna Sfaraddim, o יְהוּדֵי סְפָרַד‎ Y'hudey Spharad, traduida como "la iudis de Espania".

## Distribui
### Ante 1492
Ante 1492, comunias importante de iudis ia esiste en provinses espaniol e portuges. Entre la plu grandes ia es la comunias de Lisboa, Toledo, Cordoba, Sevilla, Malaga e Granada. En esta sites, an tal, la iudis ia composa un minoria importante de la popla jeneral. En alga sites plu peti, la iudis ia es la majoria car esta sites ia es instituida o abitada par iudis. Entre esta sites ia es Ocaña, Guadalajara, Buitrago de Lozoya, Lucena, Ribadavia, Hervás, Llerena, e Almazán.